Jobo 2 | Beibele Inthaneteng | Phetolelo ya Lefase le Lefsa
2 Ka morago ga moo gwa tla letšatši la gore barwa ba Modimo wa therešo ba tle go ema pele ga Jehofa, Sathane le yena a tsena gona moo gare ga bona gore a eme pele ga Jehofa.+
2 Jehofa a napa a botšiša Sathane a re: “Gabotsebotse o tšwa kae?” Ke moka Sathane a araba Jehofa a re: “Ke tšo ralala le lefase ke itshepelela go lona.”+
3 Jehofa a re go Sathane: “A o etše hloko mohlanka wa ka Jobo,+ gore ga go yo a swanago le yena lefaseng, le gore ke monna yo a se nago bosodi le yo a lokilego,+ yo a boifago Modimo+ le yo a phemago go dira bobe?+ Yena o sa dutše a swareletše ka go tia potegong+ ya gagwe le ge o ntlhohleletša+ gore ke mo fediše ka ntle le lebaka.”+
4 Eupša Sathane+ a araba Jehofa a re: “Letlalo ka letlalo, se sengwe le se sengwe seo motho a nago le sona o tla se gafa ka baka la moya wa gagwe.+
5 Hle otlolla seatla sa gago o kgwathe go fihla lerapong la gagwe le nameng ya gagwe gomme o bone ge e ba a ka se go roge mahlong.”+
6 Jehofa a napa a re go Sathane: “Šoo ke mo gafetše seatleng sa gago! Eupša o babalele moya wa gagwe!”
7 Ke moka Sathane a tloga pele ga sefahlego sa Jehofa+ gomme a otla Jobo ka dišo tše šoro+ go tloga kgatong ya lenao go ya phogong.
8 Ke moka a tšea lengeta gore a ingwaye ka lona; a dula meloreng.+
9 Mafelelong mosadi wa gagwe a re go yena: “A o sa dutše o swareletše ka go tia potegong ya gago?+ Roga Modimo o hwe!”
10 Eupša yena a re go mosadi: “O bolela bjalo ka basadi ba go hloka tlhaologanyo.+ Na re tla amogela feela se sebotse go tšwa go Modimo wa therešo gomme ra se amogele le se sebe?”+ Go tše ka moka Jobo ga se a ka a dira sebe ka molomo wa gagwe.+
11 Bagwera ba bararo ba Jobo ba kwa ka masetlapelo a ka moka ao a mo wetšego, ba tla go yena, yo mongwe le yo mongwe go tšwa ga gabo, e le Elifase wa Themane,+ Bilidada wa Shua+ le Tsofara wa Naama.+ Ba lakana+ gore ba ye go lla le yena le go mo homotša.+
12 Eitše ge ba emiša mahlo ba sa le kgole ba se kgone go mo tseba. Ke moka ba hlaboša mantšu ba lla, yo mongwe le yo mongwe wa bona a gagola+ seaparo sa gagwe sa go hloka matsogo a gašetša lerole godimo gomme la ba tšhela dihlogong.+
13 Ba dula+ le yena moo fase ka matšatši a šupago le mašego a šupago, go se yo a bolelago le lentšu letee le yena, ka gobane ba be ba bona gore bohloko+ bjoo e be e le bjo bogolo kudu.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D18%26Chapter%3D2%26wtlocale%3DSE%26srcid=share⊂ject=Bala Beibele Inthaneteng